Озак авырудан соң Илгиз Колючев вафат

	Озакка сузылган авырудан соң Куйбышевта “Ялкынлы яшьлек” җыр, бию һәм шигърият ансамблен оештыручыларның берсе һәм алыштыргысыз җитәкчесе булган Илгиз Колючев вафат.	 Илгиз Исмәгыйль улы Оренбург өлкәсеннән килеп, Куйбышевның индустриаль институтын тәмамлаганнан соң, сәләтле егетне Кузнецов исемендәге конструкторлык бюросына алалар. Анда эшләп, ул инженер, техник фәннәр кандидаты дәрәҗәсенә ирешә. Ләкин гармун, татар җыры белән саташкан егеткә бу гына аз булып тоела, ул яңа танышлары Шамил Сатдаров, Камил Шамкаев һәм Мидхәт Галимуллин белән татар ансамбле оештыру эшләре белән йөри башлый. 1970 елда ансамбль оеша. Беренче көннән үк диярлек артистлар авылларга концертлар куярга чыгып китәләр. Аларны халык бик яратып кабул итә. Ансамбль Куйбышевның «Металлург» мәдәният сарае каршында эшли башлагач, хор барлыкка килә, хореография төркеме белән эстрада бүлеге оеша. Ансамбль ялкынланып иҗат иткән елларда катнашучыларның саны 300гә җитә. Алар Габдулла Тукай, Муса Җәлил шигъриятен пропагандалыйлар, Галиәсгар Камалның “Беренче театр”ын сәхнәләштерәләр. Яшьлек, иҗат ялкыны белән 50 ел гомер сизелми дә үтеп китә. Сигез йөз илледән артык программа белән меңнәрчә концертлар оештырылган, ансамбль аша йөзләгән һәвәскәр артистлар үткән. Аларга Куйбышев-Самара тамашачылары гына түгел, күрше Саратов, Ульян, Пенза өлкәләре, Мәскәү һәм Ленинград, Татарстан һәм Башкортостан да алкышлаган. Ансамбльнең һәм җитәкченең дәрәҗәле исемнәре дә байтак җыелган - 1977 елда «Ялкынлы яшьлек» ансамбле «Халык коллективы» исеменә лаек була, 1985 елда Бөтенсоюз смотры лауреаты булып таныла, төрле халыкара конкурсларда катнашып, җиңүләр яулап килә. 1988 елда ансамбльнең җитәкчесе Илгиз Колючевка - «РСФСРның атказанган мәдәният хезмәткәре», 2002 елда - «Татарстанның атказанган мәдәният хезмәткәре», 2009 елда Самара губернаторының Хөрмәт билгесе тапшырыла, 2014 елда Самара өлкәсенең «Халык артисты» исеме бирелә, “Дуслык” ордены белән бүләкләнә, ЮНЕСКОның “Европа-Азия” халыкара гуманитар академиясе бүләген алу бәхетенә ирешә. 
	---	
Бердәмлек

	№ --- | 13.03.2021	


